30.12.2022
DA
Den Europæiske Unions Tidende
C 498/25
7.
anerkender, at byerne og regionerne gennem samarbejde med relevante lokale og regionale interessenter, herunder virksomheder, universiteter og forskningscentre, civilsamfundsorganisationer og borgere, bidrager til at øge bevidstheden om og den offentlige accept af klimaforanstaltninger på lokalt, regionalt, nationalt og globalt niveau samt muliggør og fremmer et godt liv for alle inden for klodens begrænsninger;
8. minder om, at klimadagsordenen var et af de vigtigste emner, der blev rejst af borgerpanelerne og plenarforsamlingen på konferencen om Europas fremtid, hvilket resulterede i 49 forslag suppleret med detaljerede foranstaltninger.
EU-borgerne efterlyser en fremskyndet grøn omstilling og peger på behovet for at fokusere på uddannelse, bedre kommunikation og håndtering af social retfærdighed (1);
9. minder om, at klimaforandringer har en særlig kønsspecifik dimension, da kvinder globalt set er mere berørt af konsekvenserne af klimaforandringerne.
Derfor er kvindelige lederes deltagelse i klimaforhandlinger af afgørende betydning for en effektiv klimaindsats, og for at subnationalt klimadiplomati kan bidrage til at slå bro over denne kløft, da forholdsmæssigt flere kvinder er aktive i lokalpolitik;
10. understreger, at byerne huser et stort antal unge, der går forrest i klimaindsatsen og danner nye bevægelser og initiativer såsom »Youth Climate Strike« og derigennem lægger en ny form for pres på lokale, regionale og centrale myndigheder.
Gennem samarbejde med ungdomsorganisationerne giver byerne de unge de rette værktøjer, platforme og tilflugtssteder til at udtrykke deres egne holdninger gennem gadeforsamlinger eller deltagelse i lokale rådsmøder.
I sidste ende skaber byer og regioner aktivt fremtidens ledere, som er klar til at tage fat på lokale problemer og repræsentere deres eget lokalsamfund;
11. påpeger, at det er særlig vigtigt at inddrage de lokale og regionale myndigheder i kortlægningen af de muligheder og risici, der er forbundet med de planlagte klimatiltag for beskæftigelse, indkomst og økonomisk aktivitet blandt forskellige køn, aldersgrupper, erhvervsgrupper og forretningsområder;
12. mener, at byer og regioner i betragtning af deres nærhed til borgerne udgør værktøjer til styrkelse af lokalsamfundene, selvbestemmelse og god regeringsførelse.
Subnationalt diplomati skaber en direkte forbindelse mellem borgerne og globale anliggender og overvinder de demokratiske underskud i den traditionelle multilaterale politi­ kudformning, hvor borgerne ikke er med til at træffe beslutninger;
13. er af den overbevisning, at subnationalt klimadiplomati kan bidrage til at overvinde de specifikke udfordringer, som opstår i det mellemstatslige diplomati, såsom hyppige tilfælde af, at tingene går i hårdknude, og skel mellem nord og syd;
14. henviser til internationale sammenslutninger af regioner og kommuner for klimaindsatsen som f.eks.
Under2 Coalition, der yder et vigtigt bidrag til den internationale klimapolitik på subnationalt niveau og derfor i højere grad bør inddrages i FN's forhandlinger.
Udvalget opfordrer Kommissionen til at inddrage disse alliancer i sit klimadiplomati;
15. peger på adskillige niveauer, hvor de subnationale aktører fremmer den internationale klimadagsorden såvel som EU's klimadagsorden:
a) vedtagelse af progressive klimapolitikker inden for deres jurisdiktioner samtidig med, at de inddrager lokale interessenter og repræsentanter for forskellige grupper med henblik på at fremme gennemførelsen af disse politikker
b) inddragelse af andre subnationale aktører i horisontalt diplomati for at forpligte sig til ambitiøse klimamål og dermed skabe bredere og stærkere fællesskaber af klimaambitiøse områder
c) påvirkning af de nationale miljø- og klimapolitikker og tilvejebringelse af en stærk stemme i klimadebatten og de statslige forhandlinger gennem vertikalt diplomati; begrænsning af den potentielle skade i tilfælde af uhensigtsmæssige nationale politikker
(1)
I forslag 3/foranstaltning 11 opfordres der til, at EU øger sit lederskab og påtager sig en stærkere rolle og et større ansvar for at fremme en ambitiøs klimaindsats, en retfærdig omstilling og støtte til håndtering af tab og skader inden for de internationale rammer.